《送李光道承事罢高邮酒官》
宋代·邹浩

豫章拂青冥，密荫覆百亩。初由拱把微，封植岁月久。

大厦搜栋梁，匠者终见偶。甘井如车轮，千寻彻坤厚。

畚锸非一朝，致力自培塿。河流涸生尘，源源独清浏。

李子素绮纨，操约世莫诱。字画尤劲奇，往往过虞柳。

当其求帖时，彷佛昔人呕。吾惟蜩翼知，岂暇恤众口。

愿言举斯心，夙昔仁义薮。甘井与豫章，勿使擅所有。

作者简介：邹浩（1060—1111）字志完，遇赦归里后于周线巷住处辟一园名“道乡”，故自号道乡居士，常州晋陵（今江苏常州）人。生于宋仁宗嘉祐五年，卒於徽宗政和元年，年五十二岁。元丰五年（1082）进士，调扬州颍昌府教授。吕公著、范纯仁为郡守，皆礼遇之。哲宗朝，为右正言，累上疏言事。章惇独相用事，浩露章数其不忠，因削官，羁管新州。徽宗立，复为右正言，累迁兵部侍郎两谪岭表，复直龙图阁。卒谥忠，学者称道乡先生。浩著《道乡集》四十卷，《四库总目》传于世。